午困
作者：方回
朝代：宋

paragraphs: 老人無所嗜，惟書尚喜讀。
矧又晝正長，聊此展卷軸。
閲久困已極，端坐閉我目。
稍稍收神明，內觀默往復。
謂可略欹枕，童子致委曲。
心懼聖師責，美材化朽木。
倦憊不可奈，一偃寐輒熟。
何事忽驚覺，客至義當速。
與語了無味，退就一影獨。
□□□□□，尚頼有脫粟。
朱墨工未竟，點勘繼以燭。
還將夜有餘，用補日不足。
行年過七十，焉用强自勗。
起倒不由人，曷不返空谷。